CELEX: 62020TN0032
Language: da
Date: 2020-01-14 00:00:00
Title: Sag T-32/20: Sag anlagt den 14. januar 2020 – Buxadé Villalba m.fl. mod Parlamentet

9.3.2020   
            
            
               DA
            
            
               Den Europæiske Unions Tidende
            
            
               C 77/56
            
         
      Sag anlagt den 14. januar 2020 – Buxadé Villalba m.fl. mod Parlamentet
      (Sag T-32/20)
      (2020/C 77/78)
      Processprog: spansk
      
         Parter
      
      
         Sagsøgere: Jorge Buxadé Villalba, María Esperanza Araceli Aguilar Pinar og Hermann Tertsch Del Valle-Lersundi (ved advokat M. Castro Fuertes)
      
         Sagsøgt: Europa-Parlamentet
      
         Sagsøgernes påstande
      
      
                  —
               
               
                  Afgørelsen om anerkendelse af Carles Puigdemont i Casamajós og Antoni Comín i Oliveres’ status som medlemmer af Europa-Parlamentet annulleres.
               
            
                  —
               
               
                  Alle virkninger af denne status ophører, og allerede indtrådte virkninger ophæves.
               
            
                  —
               
               
                  Alle tjenesteydelseskontrakter, som Carles Puigdemont i Casamajó og Antoni Comín i Oliveres har indgået med assistenter, rådgivere, praktikanter og tredjemænd, ophæves.
               
            
                  —
               
               
                  Carles Puigdemont i Casamajó og Antoni Comín i Oliveres tilpligtes at tilbagebetale alle beløb, som de har modtaget af Europa-Parlamentet i kraft af deres ulovlige status som medlemmer af Europa-Parlamentet, uanset grundlag og størrelse, og alle beløb, som Europa-Parlamentet har betalt til tredjemænd i henhold til tjenesteydelseskontrakter med assistenter, rådgivere, praktikanter og tredjemænd.
               
            
                  —
               
               
                  Subsidiært fastslås det, at hvervet som medlem af Europa-Parlamentet er uforeneligt med hvervet som medlem af den lovgivende forsamling i den selvstyrende region, og at de pågældende ikke har ret til at modtage vederlag af nogen art fra den 2. juli 2019 til tiltrædelsen af embedet, og de tilpligtes at tilbagebetale eventuelt modtagne beløb med tillæg af morarenter.
               
            
                  —
               
               
                  Europa-Parlamentet tilpligtes at betale sagsomkostningerne, såfremt sagsøgerne får medhold.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgerne fremsat fire anbringender.
      
                  1.
               
               
                  Første anbringende om tilsidesættelse af artikel 8 og 12 i akten om valg af medlemmerne af Europa-Parlamentet af 20. september 1976, sammenholdt med den spanske valglovgivning.
                  
                              —
                           
                           
                              Det gøres i denne forbindelse gældende, at proceduren for valg til Europa-Parlamentet i overensstemmelse med denne akt er undergivet hver medlemsstats nationale forskrifter, og at artikel 219-224 i Ley Orgánica del Régimen Electoral General (lov om det almindelige valgsystem) derfor finder anvendelse. I sidstnævnte bestemmelse er det nærmere bestemt fastsat, at de valgte kandidater inden for en frist på fem dage skal aflægge ed eller løfte om troskab til forfatningen, og at mandatet – såfremt dette ikke sker – erklæres ledigt. Carles Puigdemont i Casamajó og Antoni Comín i Oliveres har imidlertid på intet tidspunkt givet møde for den centrale valgkommission for at aflægge ed eller løfte om troskab til forfatningen.
                           
                        
            
                  2.
               
               
                  Andet anbringende om tilsidesættelse af artikel 3, stk. 3, i Europa-Parlamentets forretningsorden.
                  
                              —
                           
                           
                              Det gøres i denne forbindelse gældende, at den kompetente spanske myndighed ikke har fremsendt noget valgbrev, hvorved det meddeles, at Carles Puigdemont i Casamajó og Antoni Comín i Oliveres har aflagt det løfte om troskab til forfatningen, som er en suspensiv betingelse for, at de kan opnå status som valgte. Europa-Parlamentets handlemåde er derfor efter sagsøgernes opfattelse i strid med den europæiske valgakt, den gør indgreb i medlemsstaternes enekompetencer, og den medfører, at enhver afgørelse, som vedtages af Europa-Parlamentets plenarforsamling eller i udvalg, som Carles Puigdemont i Casamajó og Antoni Comín i Oliveres måtte deltage i, helt vil savne lovlighed og gyldighed.
                           
                        
            
                  3.
               
               
                  Tredje anbringende om, at Domstolens dom af 19. december 2019 i sag C-502/19, Junqueras Vies, er irrelevant for spørgsmålet om ugyldigheden af Europa-Parlamentets handling.
                  
                              —
                           
                           
                              Det gøres i denne forbindelse gældende, at Carles Puigdemont i Casamajó og Antoni Comín i Oliveres aldrig har været varetægtsfængslede, og at de kun nyder immunitet som følge af bekendtgørelsen om valgte medlemmer, men ikke har opnået fuld status som medlemmer af Europa-Parlamentet, fordi ikke alle formaliteter i den spanske valgprocedure er opfyldt.
                           
                        
            
                  4.
               
               
                  Fjerde anbringende, der fremsættes subsidiært, om tilsidesættelse af den europæiske valgakts artikel 7, stk. 3 og 4, for så vidt som der foreligger en uforenelighedsgrund, som er fastsat i den spanske valglovgivning [artikel 211, stk. 2, litra d), i lov om det almindelige valgsystem].
                  
                              —
                           
                           
                              Det gøres i denne forbindelse gældende, at hver medlemsstat i overensstemmelse med EU-lovgivningen kan udvide bestemmelserne for, hvilke hverv der er uforenelige på nationalt plan, til valget til Europa-Parlamentet, at ovennævnte bestemmelse i den nationale valglovgivning fastsætter uforenelighed for medlemmer af de lovgivende forsamlinger i de selvstyrende regioner, og at Carles Puigdemont i Casamajó og Antoni Comín i Oliveres ophørte med at være medlemmer af det catalanske parlament den 7. januar 2020.